બહુનામધારી રોહિત ઉર્ફે રાહુલ ટેલરને ક્રાઇમ બ્રાંચના પીઆઇ એચ.એમ.ગઢવીના માર્ગદર્શન હેઠળ પીએસઆઇ બી.ટી.ગોહિલે અમદાવાદથી ઝડપી લીધો હતો. રોહિત પાસેથી ૨૧ હજારની રોકડ પણ કબજે કરવામાં આવી હતી. રોહિત ઉર્ફે રાહુલ ચાર વર્ષ અગાઉ સુરતમાં પણ આ પ્રકારની ઠગાઇના ગુનામાં પકડાઇ ચૂક્યો હતો. ત્યાર પછી તેણે એન્ડ્રોઇડ મોબાઇલનો ઉપયોગ બંધ કરી દીધો છે. માત્ર ૧૦ ધોરણ સુધી જ અભ્યાસ કરનાર ભેજાબાજ રાહુલ સસરા સાથે રહે છે અને ક્રિકેટ સટ્ટાના રવાડે ચડી ગયો છે. સટ્ટો રમવા માટે તેણે અખબારમાં જાહેરાતના માધ્યમથી વિદેશમાં વર્ક પરમીટ નથી મળતી એવા દેશમાં પણ નોકરી અપાવી દેવાની જાહેરાત પ્રસિધ્ધ કરાવીને ઠગાઇ શરૂ કરી હતી. નોકરી વાંચ્છુકો સંપર્ક કરે ત્યારે તેના એકાઉન્ટમાં ત્રણથી ચાર લાખ રૂપિયાનું ટ્રાન્ઝેકશન જરૂરી છે તેમ કહી આધાર કાર્ડ, ચૂંટણી કાર્ડ સાથે એટીએમ અને એટીએમના પાસવર્ડ મેળવી લેતો હતો. પોતે એ ખાતામાં ટ્રાન્ઝેક્શન કરી આપશે એવો વિશ્વાસ આપી ટ્રાન્ઝેક્શન પણ કરતો હતો. હકિકતમાં આ ટ્રાન્ઝેકશનના નામે તે અન્ય નોકરી વાંચ્છુકોના પૈસા આ એકાઉન્ટમાં જમા કરાવીને ઉપાડી લેતો હતો. તેમજ આધાર, પાનકાર્ડના આધારે એ ક્લાયન્ટના નામનું સીમકાર્ડ ખરીદી એ નંબર ઉપરથી બીજા શિકારને ફસાવતો હતો.